kardosdrur/scandi-wiki huggingface dataset:
Frank Hadow

Patrick Francis "Frank" Hadow (24. januar 1855 i Regent's Park – 29. juni 1946 i Bridgwater) var en engelsk tennisspiller, som vandt Wimbledon-mesterskabet i 1878.

Hans far var Patrick Douglas Hadow, som var uddannet ved Harrow School og Balliol College Oxford University og blev bestyrelsesformand for P&O Shipping Company.

Frank Hadow gik på Harrow School ligesom seks af hans syv brødre, som var kendt som "the Harrow Hadows". Hadow repræsenterede Harrow School i racketball, og brødrene var kendt som udsøgte cricketspillere. Hadows ældste bror, Douglas Robert Hadow, døde under nedstigningen efter den første bestigning af Matterhorn i 1865.

Han var Wimbledon-mesteren med de højeste slag: han introducerede lobbet for at kunne slå Spencer Gore i herresinglefinalen i Wimbeldon-mesterskabet i 1878 med 7-5, 6-1, 9-7, og han spillede turneringen, mens han var på ferie fra sin kaffeplantage i Ceylon. Da han blev spurgt om han ville forsvare sin titel, skal Hadow efter sigende have sagt: "No sir. It's a sissy's game played with a soft ball." (dansk: "Nej, hr. Det er et tøsedrengsspil, der spilles med en blød bold.") Han forsvarede altså ikke sin titel og er derfor den eneste herresinglemester i turneringens historie, som aldrig har tabt et sæt. Han vendte tilbage til Wimbledon næsten et halvt århundrede senere for at modtage en erindringsmedalje fra Dronning Mary for at være den ældste levende mester.

Hadow var også en udsøgt storvildtsjæger, og jagede i Afrika i begyndelsen af det 20. århundrede.

References

Kilder / eksterne henvisninger 

 Cricket Archive 
 Tennis Archives - Patrick Francis (Frank) Hadow  

Tennisspillere fra Storbritannien
Cricketspillere
Rote Flora

Rote Flora er et besat autonomt hus i bydelen Schanzenviertel i Hamborg. Huset var tidligere et teater, og blev ved beslutningen om at omdanne det gamle traditionsrige teater til et musical teater besat. Huset har været besat siden november 1989.
Rote Flora organiserer jævnligt loppemarkeder, koncerter, fester og andre kulturelle begivenheder. Huset fungerer ligeledes som et samlingssted for antifascistiske, venstreorienterede og anarkistiske bevægelser.

Eksterne kilder/henvisninger 

Officiel hjemmeside
Kampen for bevare huset

Bygninger, konstruktioner og anlæg i Hamborg
Frank Rubin

Frank Renner Rubin (20. marts 1918 på Frederiksberg – 28. marts 1990 i København) var en dansk kunstmaler.

Eksterne henvisninger 
 
Information på kunstonline.dk 

Malere fra Danmark
Personer fra Frederiksberg
Danskere i 1900-tallet
Modtagere af Eckersberg Medaillen
Personer i Kraks Blå Bog (afdøde)
Jørn Fabricius

Jørn Fabricius (født 9. december 1936) er en dansk forfatter, producer og arkitekt.

Karriere 
Jørn Fabricius blev uddannet arkitekt fra Kunstakademiet i 1964. Han debuterede som forfatter i 1967 med romanen Den uskyldige. Han blev uddannet som filminstruktør ved Den Danske Filmskole i 1971 og udgav året efter, i 1972, en rejseberetning om Færøerne, Lystfiskernes paradis.

Senere har han lavet en del tv, både som manuskriptforfatter, instruktør og producer. Han var blandt andet producer på nogle af Uha-uha-episoderne samt en række andre underholdningsprogrammer.

Bibliografi 
 Den uskyldige (roman, 1967)
 Opholdet (noveller, 1968)
 Lystfiskernes paradis – Færøerne (rejseberetning, 1972)
 Paladset (noveller, 1987)
 En tusindedel sekund (roman, 2006)
   "Drømmen om Brasilen-roman om en utilfældighed"(roman, 2016)

Eksterne henvisninger 
 
 

Romanforfattere fra Danmark
Arkitekter fra Danmark
Dansksprogede forfattere fra Danmark
Dværgiris

 
Dværgiris (Iris lutescens), ofte skrevet dværg-iris, er en lav staude med flade, grågrønne blade og lysegule eller violette blomster. Den er hårdfør og tidligt blomstrende, og bruges derfor af og til som haveplante i sten- eller kalkbundsbede.

Beskrivelse 
Dværgiris er en flerårig, urteagtig plante med en opret, tueformet vækst. Bladene er flade og kantstillede i forhold til hinanden, lancetformede og helrandede. Begge bladsider er ensartet grågrønne. Blomstringen foregår i marts-maj, hvor man finder de forholdsvis store blomster i en kort, endestillet stand på et opret skud. De enkelte blomster er uregelmæssige (ensymmetriske) og 3-tallige med hvidgule, gule, violette eller tofarvede kronblade. Frugterne er trerummede kapsler med mange frø.

Rodsystemet består af tykke, vandret krybende og delvis fritliggende jordstængler, som bærer grove, men dybtgående trævlerødder.

Højde x bredde og årlig tilvækst: 0,25 x 0,50 m (25 x 5 cm/år). Det blomstrende skud kan dog nå ca. 35 cm højde.

Hjemsted 
Dværgiris er naturligt udbredt langs Middelhavets nordlige kyster, dvs. fra Grækenland og Italien, Frankrig og Spanien til Portugal. Planten er knyttet til lysåbne eller let skyggede voksesteder med kalkrig, varm og tør bund med tyndt og næringsfattigt muldlag. Derfor findes den ofte i garrigue eller lysåbne skove. 

Det fredede område ved Salève, Haute Savoie, Frankrig, ligger på en lav kæde af kalkbjerge, der forbinder Jurabjergene med Alperne, og som strækker sig ca. 15 km i sydvestlig retning fra byen Annemasse. Her vokser arten sammen med bl.a.: alpedafne, alpeskovranke, bakkejordbær, bleggul kløver, Cynoglossum germanicum (en art af hundetunge), havenellike, kantet kohvede, klitvintergrøn, Pulsatilla halleri (en art af kobjælde), skærmokseøje, sort fladbælg, strandnellike, vedbendgyvelkvæler, vild nellike og ægte alpeviol

Note 

Tørketålende planter
Kalkbundsplanter
Haveplanter
Iris-slægten
Orsa Grönklitt

Orsa Grönklitt er et stort fritidsanlæg beliggende i Orsa kommun i Dalarna i det centrale Sverige.

Fritidsanlægget består udover en konferenceafdeling også af en campingplads, stugby og et fritidshusområde samt et antal skipister og spor til langrend. Stedet er muligvis mest kendt for Orsa Björnpark, en dyrepark med brun bjørn, kamtjatka bjørn, stor hornugle, rød ræv, ulv, los, jærv, isbjørn, amurtiger og persisk leopard. Isbjørneanlægget indviedes i maj 2009, hvor de to isbjørne Ewa og Wilbär holder til, som oprindeligt kommer fra dyreparker i henholdsvis Nederland og Tyskland. I juni 2010 indviedes leopardhegnet til fire persiske leoparder. Udenfor den indhegnede dyrepark findes desuden vilde ikke-indhegnede dyr, til og med bjørnehi i den vidtstrakte Orsa Finnmark.

Selskabet bag dyreparken har et spredt ejerskab, hvor Orsa kommun dog udgør hovedejeren. Virksomheden har i perioden 2009–2010 haft en stigende omsætning, og har udvidet antallet af ansatte fra 103 til 126.

Anlægget ligger på bjerget Grönklitt, hvor udsigten fra dets top 561 m.o.h. og 400 meter over Orsasjön er meget vidstrakt.

Kildehenvisninger

Eksterne henvisninger 
Officiel hjemmeside 

Bygninger, konstruktioner og anlæg i Dalarnas län
Dyreparker i Sverige
Vintersportssteder i Sverige
Aizsargi

Aizsargi (vagter) eller formelt Aizsargu organizācija var en paramilitær organisation, eller milits, i mellemkrigstidens Letland. Aizsargi etableredes den 30. marts 1919 af Letlands Folkeråd som en styrke beregnet til selvforsvar, en slags hjemmeværn, under perioden med uroligheder og borgerkrig i kølvandet på Oktoberrevolutionen i det tidligere Russiske Kejserrige, hvilket medvirkede til Letlands uafhængighed fra Rusland. I 1921 omorganiseredes Aizsargi efter det finske Suojeluskuntas forbillede.

Aizsargi udgav et tidsskrift ved navnet Aizsargs (vagt), og organisationen var udover afdelinger for mænd også opdelt i afdelinger for kvinder () samt ungdomsafdelinger (). Den 1. januar 1940 havde organisationen 31.766 aizsargi, 14.810 aizsardzes og 14.000 jaunsargi.

Aizsargi-organisationen opløstes den 18. juni 1940 som følge af den sovjetiske okkupation af Letland i 1940.

Kildehenvisninger 

Etableret i 1919
Ophørt i 1940
Letlands militærhistorie
Guldbagge

Guldbagge (dansk: "guldbille") er en svensk filmpris, som er blevet uddelt siden 1964 af Svenska Filminstitutet for en "fremragende indsats indenfor svensk film i det forgangne år". Prisen blev oprindeligt uddelt i tre kategorier, men gennem årene er antallet blevet udvidet til omkring tyve kategorier. Udover de traditionelle kategorier, uddeles der også specialpriser ved uddelingen, såsom Hedersguldbaggen, Gullspira og Guldbaggens publikpris. 

Guldbagge-statuetten, der er en emaljeret og forgyldt fantasiguldbille af kobber, er designet af kunstneren Karl Axel Pehrson og fremstillet af kunstsmeden Patrik Sandell. En guldbagge vejer omkring 1,20 kilogram.

Den første filmgalla, eller det første filmbal som det hed på det tidspunkt, afholdtes på Grand Hôtel i Stockholm den 25. september 1964. Det første år uddeltes kun tre guldbagger: for bedste instruktion, som tildeltes Ingmar Bergman; Ingrid Thulin udnævntes til bedste kvindelige skuespiller, begge førnævnte for Stilheden; Keve Hjelm belønnedes for rollen i Kvarteret Korpen.

Siden begyndelsen er næsten 300 guldbagger blevet uddelt. Jan Troell har flest guldbagger, hvor han til og med 2009 havde vundet fem styk.

Eksterne henvisninger 

 Guldbaggen
 Guldbaggen – vindere og nominerede
Anders Christensen (bassist)

Anders Christensen (født 1972 i Vejle) er en dansk bassist.

Christensen har gjort sig bemærket på den danske og internationale jazzscene med den danske Jakob Bro trio, bestående af guitarist Jakob Bro, trommeslager Jacob Høyer og bassist Anders Christensen. Herudover har Anders Christensen spillet med en polske trompetist Tomasz Stanko i dennes kvintet, hvor også Jakob Bro spiller med. Anders Christensen er endvidere en del af Jakob Dinesens trio, og han var tidligere fast medlem i trommeslager Paul Motians ensemble, og har spillet koncerter med Tom Harrell, Joe Lovano og Lee Kontiz m.fl.

Han udgav i november 2009 den første udgivelse i eget navn med titlen, Anders Christensen trio Dear Someone. Anders Christensens trio består af trommeslager Paul Motian og pianist Aaron Parks.

Anders Christensen bruger forskellige elektriske basser, ofte Fender Precision Basser af ældre dato. Han bruger Ampeg og Fender basanlæg.

Samarbejde 
Også på den danske rock- og popscene har Anders Christensen spillet med en række solister og grupper, bl.a.

 Naja Rosa Koppel
 Caroline Henderson
 The Raveonettes
 Rhonda Harris (Nikolaj Nørlund)
 Marie Fisker
 The Savage Rose
 Sort Sol
 Kira Skov

Andet 
Han har siden 2007 dannet par med sangerinden Mette Lindberg.

Referencer

Eksterne henvisninger 
 

Personer fra Vejle
Bassister fra Danmark
Dines Leth

Dines Leth (død 20. september 1732) var en dansk landsdommer.

Han var kancelliråd, blev 4. januar 1710 prokurator i Højesteret og blev 7. februar 1727 udnævnt til landsdommer i Nørrejylland.

Kilder 
 Nygaards Sedler

Landsdommere fra Danmark
Danskere i 1700-tallet
Prokuratorer fra Danmark
Finn Pedersen (roer)

Finn Pedersen f. Petersen (født 30. juli 1925 i Roskilde, død 14. januar 2012 i Roskilde) var en dansk roer, der deltog i to olympiske lege og vandt guld i London 1948 i toer med styrmand sammen med Tage Henriksen og styrmanden Carl-Ebbe Andersen.

Finn Pedersen roede for Roskilde Roklub, og han blev flere gange dansk mester. De to første mesterskaber opnåede han i 1947 og 1948 sammen med sine klubkammerater, Tage Henriksen og Carl-Ebbe Andersen, og på det grundlag blev båden udtaget til OL i London. I det indledende heat blev båden nummer to og måtte i opsamlingsheat, som blev vundet sikkert. I semifinalen mod den franske båd vandt Pedersen og kammeraterne i et tæt opløb, og mod Italien og Ungarn blev det en overlegen sejr til danskerne. 

Pedersen vandt også DM i 1950 i toer med styrmand; på dette tidspunkt var Henriksen udskiftet med Kai Suhr. Senere gik han over til toer uden styrmand sammen med klubkammeraten Kjeld Østrøm. Parret vandt DM i 1952, 1953, 1954 og 1956. Derpå blev de udtaget til OL i 1956  i Melbourne. Her opnåede Pedersen og Østrøm en andenplads i det indledende heat og kvalificerede sig dermed til semifinalen. Denne blev endestationen, idet det blev til en sidsteplads af fire både i heatet.

Referencer

Eksterne henvisninger og kilder 
 
 
 

Olympiske roere fra Danmark
Olympiske mestre fra Danmark
Personer fra Roskilde
Medaljevindere fra Danmark ved sommer-OL 1948
Peder Madsen Lerche

Peder Madsen Lerche (17. august 1642 i Nyborg – 6. januar 1699 på Lerkenfeldt) var en dansk godsejer og højesteretsdommer.

Han var søn af provst og magister Mads Pedersen Lerche, blev 1660 student fra Nyborg Skole, var i årene 1663-70 kancellisekretær, blev 1669 vicelandsdommer og 1675 virkelig landsdommer i Nørrejylland. Han fik våbenbrev 20. marts 1676, rejste 1683 i Tyskland, blev 1684 kancelliråd, 1686 justitsråd og var 1687-93 assessor i Højesteret.

Han ejede fra 1677 hovedgården Bonderup i Jylland, som han 1681 gav navnet Lerkenfeldt og 1695 oprettede til et stamhus (Stamhuset Lerkenfeldt), som ved hans død tilfaldt fætteren Vincents Lerche.

1675 ægtede han Kirsten Madsdatter Rosenørn (1628-1694).

Han er begravet i Viborg Domkirke.

Kilder 
 Danmarks Adels Aarbog 1934

Personer fra Nyborg
Godsejere fra Danmark
Landsdommere fra Danmark
Højesteretsdommere fra Danmark
Peder Madsen
Danskere i 1600-tallet
Tage Henriksen

Tage Henriksen (født 8. april 1925 i Roskilde, død 13. maj 2016) var en dansk roer, der vandt guldmedalje ved sommer-OL 1948 i London i toer med styrmand sammen med Finn Pedersen og styrmanden Carl-Ebbe Andersen.

Tage Henriksen roede for Roskilde Roklub, og han var dansk mester tre gange i toer med styrmand, første gang i 1945 sammen med Vagn Geert Jensen og Carlo Hansen, de to øvrige gange, i 1947 og 1948, sammen med Finn Pedersen og Carl-Ebbe Andersen. På det grundlag blev båden udtaget til OL i 1948. I det indledende heat ved legene blev båden nummer to og måtte i  opsamlingsheat, som blev vundet sikkert. I semifinalen mod den franske  båd vandt Pedersen og kammeraterne i et tæt opløb, og i mod Italien og  Ungarn blev det en overlegen sejr til danskerne.

Eksterne henvisninger 
 
 

Olympiske roere fra Danmark
Olympiske mestre fra Danmark
Personer fra Roskilde
Medaljevindere fra Danmark ved sommer-OL 1948
Iver Nicolai Sehested

Iver Nicolai Sehested (1. september 1679 – 26. december 1752) var en dansk godsejer, officer og landsdommer

Han var søn af Axel Mogensen Sehested og Jytte Kjeldsdatter Krag. Han ejede Havnø (1711-19), Ørslev Kloster (1719-24), Strandet (1719-24) og Nøragergård (1724 indtil tvangsauktion 1730), blev page, 1700 fændrik ved Marineregimentet, 1701 sekondløjtnant og samme år premierløjtnant, 1704 karakteriseret kaptajn og fik 1712 afsked som karakteriseret major. 1730 blev Sehested justitsråd, 1731 landsdommer i Nørrejylland, 1747 etatsråd og 1752 virkelig etatsråd.

Han ægtede 1711 Adelheid (Alhed) Magdalena von Schwanewede (10. maj 1682 – begravet 11. august 1734 i Viborg, gift 1. gang med Niels Benzon).

Han er begravet i Viborg Domkirke.

Kilder 
 Danmarks Adels Aarbog 1954.

Iver Nicolai
Officerer fra Danmark
Landsdommere fra Danmark
Godsejere fra Danmark
Danskere i 1700-tallet
Hans Landorph

Hans Landorph (1689 – 4. maj 1748 i Nykøbing Falster) var en dansk amtmand og godsejer.

Han var søn af assessor i Kancellikollegiet og generalfiskal Jørgen Landorph og Cathrine Mejer, blev student 1707, sekretær i Danske Kancelli 1711, vicelandsdommer på Fyn 1715, kancelliråd 1716, senere justitsråd, virkelig landsdommer 1719, amtmand over Nykøbing Amt 1722, etatsråd 1731 og adlet 31. december 1734. Efter sin moder, der havde ægtet kancelliråd Hans Daniel Ahlefeldt til Bådesgård, arvede han denne gård med gods; men ved sin pragtlyst, slette husholdning og alt for store godhed mod sine bønder ødelagde han sig endog i den grad, at han i sin pengenød gjorde sig skyldig i falsk; ved en kommissionsdom af 1738 blev han da fradømt embede og ære, men fik dog 1739 oprejsning i sidstnævnte henseende; selvfølgelig tog kreditorerne hele hans ejendom. Hans hustru, Magdalene Christine f. von Lützow (døbt 19. november 1709, gift 29. marts 1729), datter af gehejmeråd Henning Ulrich von Lützow til Søholt, fik en årlig pension af 100 Rdl., af hvilken de kummerlig levede i Nykøbing Falster, hvor Landorph døde 4. maj 1748 (begravet 13. maj).

Kilder 
 G.L. Wad, "Hans Landorph", i: C.F. Bricka (red.), Dansk Biografisk Lexikon, København: Gyldendal 1887-1905.
 Rhode, Laalands og Falsters Historie I, 397 f. II, 289.
 Danske Herregaarde XIX: Korselitse.

Hans
Godsejere fra Danmark
Amtmænd fra Danmark
Landsdommere fra Danmark
Danskere i 1700-tallet
Personer i Dansk Biografisk Leksikon
Etatsråder fra Danmark
Jørgen Landorph

Jørgen Landorph (21. november 1651 – 8. september 1691) var en dansk generalfiskal, bror til Broder og Knud Landorph og far til Hans Landorph.

Han var søn af stiftsskriver Hans Brodersen Landorph (død 1658) og Mette Willumsdatter Lucassen (død 1667), blev sekretær i Kancellikollegiet 1680 og assessor og generalfiskal 1687.

Kronen afhændede i 1687 kirketiende for Heden Kirke til Jørgen Landorph. Han ejede den først sammen med sin fætter, justitsråd Vilhelm Mule, men blev hurtigt eneejer og solgte samme år tienden til Jens Christensen, der var amtsskriver over Riberhus Amt. 

Han ægtede 1688 Catharine Hermansdatter Meier (12. november 1670 – 1720).

Kilder 
 Om Heden Kirke

Generalfiskaler
Jørgen
Danskere i 1600-tallet
T-shirts, terylenebukser & gummisko

T-shirts, Terylenebukser & Gummisko er navnet på C.V. Jørgensens andet studiealbum, som udkom på LP i 1975 på pladeselskabet Hookfarm. Det blev produceret af Nils Henriksen, hans første job som producer, og udover C. V. Jørgensen selv (sang, guitar), medvirkede Per Wium (guitar, keyboards), Erik Falck (bas) og Gert Smedegaard (trommer). Indspilningen foregik ligesom forgængeren En Stynet Strejfer i det dengang primitive Werner Studio med blot fire spor.

Pladen er karakteriseret ved en enkel, lettere funkpræget rockmusik tilsat novelleagtige tekster. Hvor C. V. Jørgensen på debutalbummet ifølge forfatteren Niels Martinov "rabler den ene uforståelige tekst efter den anden af sig", kan teksterne på T-shirts, Terylenebukser & Gummisko ifølge samme forfatter karakteriseres som "et stort skridt frem. De metaforisk overlæssede sætninger er erstattet af et enkelt og samtidig fængende billedsprog".

Ligesom En Stynet Strejfer, solgte albummet ikke ret godt, men det høstede en del anmelderroser, især pga. teksterne. Bl.a. skrev Berlingske Tidende, at "Jørgensens tekster er små kunstværker", ligesom Århus Stiftstidende karakteriserede pladen som "vanvittig og alvorlig på samme tid som Marx Brothers var det''".

Numre

Side 1 
 "Louies band" (3:56)
 "På en fortovsrestaurant" (5:37)
 "Louie" (3:48)
 "I skyggen som jeg plejer" (5:34)

Side 2 
 "Flik-flakker" (4:31)
 "Solskinspigen" (2:38)
 "Omkring Ækvator" (7:05)
 "Pak dit grej" (4:34)

Kilder

Litteratur 
 

Album fra 1975
C.V. Jørgensen-album
Skydebanemuren

Skydebanemuren er en borg-lignende mur flankeret af to boligejendomme som ligger mellem Skydebanehaven og Istedgade på det centrale Vesterbro i København. Muren blev konstrueret som kuglefang i forbindelse med etableringen af Istedgade for at beskytte trafikken langs den nye gade mod projektiler fra Den Kgl. Skydebane, som lå hvor Skydebanehaven ligger i dag. Muren danner point de vue for Skydebanegade, der med sine ensartede, rigt udsmykkede huse udgår fra den modsatte side af Istedgade.

Historie

Den Kgl. Skydebane optog fra 1782 et større areal uden for Københavns daværende Vesterport, som strakte sig fra den nuværende Vesterbrogade og helt ud til Kalveboderne. Efter voldenes sløjfning begyndte Vesterbro at udvikle sig til en ny tæt bydel. Da det Det Kongelige Kjøbenhavnske Skydeselskab og Danske Broderskab, som ejede skydebanen, ikke ønskede at forlade området, valgte Københavns Kommune at ekspropriere den del som lå tættest på kysten og anlagde Istedgade som en ny hovedfærdselsåre i området. 

For at beskytte den nyanlagte gade mod vildfarne projektiler fra det tilbageblevne skydeterræn valgte man at bygge Skydebanemuren. Den blev tegnet af arkitekten Ludvig Knudsen og opført i 1887. 

I 1948 købte Skydeselskabet Sølyst i Klampenborg, og i 1949 flyttede Skydeselskabet fra Vesterbro til Klampenborg og Københavns Kommune overtog anlægget.

Skydebanemuren blev fredet i 1982.

Arkitektur

Skydebanemuren er tegnet i en borglignende, nygotisk stil og er opført i røde teglsten. Blandt de mange dekorative detaljer kan nævnes to fialer som flankerer den centrale åbning samt fyldninger. Selve muren ligger tilbagetrukket fra Istedgade, men flankeres af to boligejendomme med Sidegavle mod gaden som er en integreret del af muren.

Referencer

Eksterne henvisninger 

Fredede bygninger, konstruktioner og anlæg i Københavns Kommune
Fredede palæer, borgerhuse og lejlighedskomplekser i Danmark
Vesterbro
Skydebanegade

Skydebanegade er en kort gade som løber mellem Istedgade og Sønder Boulevard på Vesterbro i København. Gaden har ensartede og detaljerige, gulpudsede facer og afsluttes visuelt af Skydebanemuren som ligger let tilbagetrukket på den anden side af Istedgade som den afgrænser fra Skydebanehaven. Gade, mur og have har navn efter Den Kgl. Skydebane som lå på stedet.

Historie
Frem til 1890 tilhørte arealet Det Kongelige Kjøbenhavnske Skydeselskab og Danske Broderskab. Mellem Istedgade og Sønder Boulevard var der anlagt haver forbeholdt skydebrødrene. Da selskabet omsider flyttede til Sølyst i Klampenborg, overtog en murermester Victor Jensen arealet og opførte en samlet boligbebyggelse efter tegninger af arkitekten Oscar Kramp (1853-1933), der også stod bag en række andre byggerier på Vesterbro.

I 1989 blev gaden omdannet til en andelsboligforening i forbindelse med at beboerne overtog samtlige huse i gaden. Kort efter gav kommunen tilsagn om byfornyelsesstøtte til gadens østside og den blev udført i 1994-96 med Abildhauge A/S som arkitekter og ingeniører. Projektet omfattede indvendig renovering og modernisering, samtidig med at facaderne blev ført tilbage til det oprindelige udseende.

Skydebanegade i dag
Skydebanegade fremstår i ensartede, gulpudsede og udsmykkede facader. De to facaderækker har indhak (cul-de-sac), tre på hver side, som danner små, åbne gårdrum med bevoksning. Der er i alt ca. 480 lejligheder samt et antal erhvervslejemål.

Se også

 Arkitektur i København

Referencer 

Gader på Vesterbro
Anders Christensen

Anders Christensen kan være flere personer:

 Anders Christensen (karmelit) (ca. 1460-ca. 1540) – munk
 Anders Christensen (mediciner) (1551-1606) – medicinsk professor og rektor for Københavns Universitet
 Anders Christensen (bassist) (født 1972) – en dansk bassist
 Anders Christensen (håndboldspiller) (født 1985) – en dansk håndboldspiller
 Anders Christensen Bording (1619-1677) – dansk digter og journalist
 Anders Bondo Christensen (født 1959) – dansk lærer og fagforeningsformand
 Anders G. Christensen (født 1962) – dansk politiker og tidligere borgmester
 Anders Møller Christensen (født 1977) – en dansk fodboldspiller